Kien biss ftit ilu li l-poplu tar-Renju Unit għażel li ma jibqax parti mill-Unjoni Ewropea permezz tar-referendum ta' Brexit. Kienet sorpriża mhux mistennija għall-Ewropej, u anke għalina l-Maltin u l-Għawdxin li fir-Renju Unit konna nsibu alleat u ħabib waqt li konna nkunu madwar il-mejda tad-diskussjoni fil-fora Ewropej. Ħafna bdew jispekulaw li Brexit kienet se tkun il-bidu tat-tmiem tal-Unjoni Ewropea. Wara kollox, din kienet l-ewwel darba li Stat Membru għażel li jħalli l-proġett ta' Ewropa magħquda li kien inbeda fi tmiem is-snin 50. Għall-Ewroxettiċi kienet rebħa importanti, u xhieda li l-Ewroxettiċi m'għadhomx fil-minoranza assoluta li kienu ftit snin ilu. Fl-opinjoni tiegħi u ta' bosta oħra, Brexit ma kinetx il-bidu tat-tmiem, iżda lanqas ma kienet avveniment normali li wieħed kellu jitfgħu taħt it-tapit. Brexit kellha tkun l-akbar eżami ta' kuxjenza li l-Unjoni Ewropea kellha tagħmel minn mindu twieldet 60 sena ilu. L-Ewropa kellha tidħol fiha nnifisha u ssaqsi jekk għadhiex rilevanti fil-ħajja politika tal-llum, u jekk kinitx qed tagħmel differenza fil-ħajja taċ-ċittadini tagħha. L-Unjoni Ewropea għandha tifsira kbira għall-anzjani tagħna għax wara diċenji ta' gwerer u kunflitti ġabet l-itwal perjodu ta' paċi li qatt ra l-kontinent tagħna. Hija rilevanti ħafna għal dawk li gawdew mill-libertajiet fundamentali li fuqhom hija msejsa, fosthom il-libertà li taħdem u tgħix f'pajjiżi oħra daqslikieku l-Ewropa hi pajjiż wieħed. Iżda hemm ħafna li jqisu dawn il-vantaġġi bħala ovvji u allura ħafna drabi jħarsu b'lenti differenti lejn l-Unjoni Ewropea. Wara r-riżultat tar-referendum dwar il-ħruġ tar-Renju Unit mill-Unjoni Ewropea, il-Malta Summit beda jagħti l-ewwel sinjali konkreti li l-Unjoni Ewropea tista' toħroġ aktar b'saħħitha minn qabel. L-ewwel nett rajna mexxejja Ewropej li għarfu li ma jistgħux jibqgħu jaħarbu milli jieħdu deċiżjonijiet fuq temi li jaħarqu. Fil-Malta Summit rajna mexxejja li qablu unanimament dwar passi konkreti biex jindirizzaw il-problema tal-immigrazzjoni irregolari miċ-ċentru tal-Mediterran. Dan għandu jkun biss l-ewwel pass li jistgħu jkomplu jibnu fuqu il-mexxejja Ewropej. Ovvjament fadal ħafna aktar xi jsir partikolarment biex ikun aċċertat li d-drittijiet tal-bniedem u l-liġijiet internazzjonali jkunu mħarsa f'kull ħin. Is-sinjal li ngħata mis-Summit ta' Malta hu xhieda li fl-aħħar il-mexxejja Ewropej kienu qed jitkellmu fuq l-istess temi li kienu qed jitkellmu fuqhom iċ-ċittadini tagħhom, u jieħdu azzjoni dwarhom. Is-Summit ma njorax lanqas l-aħħar żviluppi politiċi, fosthom it-tmexxija ta' Donald Trump fl-Istati Uniti. Mill-messaġġi li ħarġu mis-Summit ta' Malta, deher ċar in-nuqqas ta' qbil li hemm bejn l-Ewropej u l-politika kontroversjali ta' Trump. Kien ukoll sinjal li l-mexxejja Ewropej jekk jingħaqdu flimkien, jistgħu jagħmlu l-Unjoni Ewropea bħala attur importanti fix-xenarju politiku internazzjonali. Bejn il-politika ta' Trump u Putin, l-Unjoni Ewropea tista' tkun il-forza politika li taqbeż għad-demokrazija, id-diversità u r-rispett lejn id-drittijiet tal-bniedem. Mhux ta' b'xejn li mis-Summit ta' Malta, kompliet tikber l-istatura tal-Prim Ministru Malti Joseph Muscat. Deher biċ-ċar li l-mexxej Laburista Malti hu wieħed mill-ftit politiċi Ewropej li jitkellem kontinwament l-istess lingwa tal-poplu. Għalhekk ma kontx sorpriża li hemm diġà min qed jara lil Muscat bħala wieħed mill-mexxejja ideali wara Donald Tusk. Fortunatament, il-Prim Ministru Malti għadu ffukat li jkompli jikseb ir-riżultati fix-xenarju lokali. Għaliex jekk l-Unjoni Ewropea għaddejja minn żmien diffiċli, fil-politika lokali l-aħħar jiem urewna li rridu nibqgħu saqajna mal-art u naħdmu qrib in-nies, għax għandna Oppożizzjoni li lesta tagħmel minn kollox biex terġa' tikseb il-poter mill-aktar fis.